Musikant dagvaar polisieminister | Maroela Media
"Ons weet daarvan. Dit word deur ons regspan hanteer," het Musa Zondi, minister Nathi Nhleko se woordvoerder, gesê.
The Star het berig dat Chana R2,3 miljoen van die minister eis. Chana, wie se regte naam Khulane Morule is, wil hê die minister moet betaal vir die emosionele trauma en lyding wat hy moes deurgaan nadat hy in Oktober verlede jaar deur polisiebeamptes geskiet is.
Die saak teen Mduduzi Mfundisi Nzuza en Sam Baloyi, wat daarvan beskuldig is dat hulle Chana geskiet het, is in September in die Randburg-landdroshof teruggetrek. Die polisiebeamptes het glo skote afgevuur op Chana se motor nadat hy nie by 'n padblokkade by 'n vulstasie op die N1 in Midrand stilgehou het nie. Chana is in die hand en rug geskiet.
Die polisiebeamptes was eintlik op soek na 'n groep mans wat 'n sakeman van Bedfordview ontvoer het. Die losprys moes glo by die vulstasie afgelaai geword het. Die polisiebeamptes het glo Chana se motor verkeerdelik aangesien as die ontvoerders se motor. 'n Polisiebeampte is intussen in hegtenis geneem en aangekla van ontvoering.
Volgens The Star eis Chana R1,5 miljoen vir die skietery. Volgens hom het dit "permanente lestels en verminking", emosionele trauma, stres, skok, toekomstige mediese uitgawes en 'n toekomstige verlies aan inkomste tot gevolg gehad.
Chana eis ook dat die minister R516 638 moet betaal nadat hy "kwaadwilliglik" aangevoer het dat Chana "hulle [polisiebeamptes] probeer doodmaak het met sy motor" en hom van poging tot moord aangekla het. Die direkteur van openbare vervolging het egter die klag teen Chana laat vaar.
Chana eis 'n verdere R250 000 nadat 'n polisiewoordvoerder hom glo belaster het en sy reputasie geskaad het deur te sê hy was skuldig aan 'n kriminele oortreding.